Document ID: 32007R0224

UREDBA KOMISIJE (ES) št. 224/2007
z dne 1. marca 2007
o spremembi Uredbe (ES) št. 1216/2003 glede gospodarskih dejavnosti, ki so zajete v indeksu stroškov dela
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 450/2003 Evropskega parlamenta in Sveta z dne 27. februarja 2003 o indeksu stroškov dela (1) in zlasti člena 11 Uredbe,
ob upoštevanju naslednjega:
(1)
Statistični podatki, katerih bistveni del so indeksi stroškov dela, so pomembni za spremljanje gibanja plač in inflacijskih pritiskov, ki izvirajo iz trga dela.
(2)
Področje uporabe indeksa stroškov dela je treba razširiti, da se vključijo gospodarske dejavnosti, opredeljene v delih L, M, N in O NACE Rev. 1. V to razširitev uporabe bodo vključene tudi netržne storitve, ki pomenijo glavni delež teh delov in katerih dinamika je morda drugačna od dinamike tržnih storitev.
(3)
Študije izvedljivosti, izvedene v skladu s členom 10 Uredbe (ES) št. 450/2003, kažejo, da je razširitev področja uporabe indeksa stroškov dela za vključitev gospodarskih dejavnosti, opredeljenih v delih L, M, N in O NACE Rev. 1, izvedljiva ter da so obseg dela in stroški, ki bodo potrebni za razširitev uporabe indeksa stroškov dela, sorazmerni s pomembnostjo rezultatov in koristi.
(4)
Študije izvedljivosti kažejo tudi, da se bodo s prilagodljivim razporedom izvajanja zmanjšali stroški izvedbe za države članice, ki še niso zbrale osnovnih podatkov ali pripravile indeksov v okviru te razširitve uporabe.
(5)
Metode prilagoditve glede na sezono zagotavljajo zanesljive statistične podatke samo, če so na voljo podatki za dovolj dolgo časovno obdobje. Serije, prilagojene glede na sezono, je treba zato pripraviti in prvič poslati, ko so na voljo podatki za štiri leta.
(6)
Indeksno referenčno leto je leto, v katerem se povprečje indeksa določi na 100. Za prvo indeksno referenčno leto je v Uredbi Komisije (ES) št. 1216/2003 z dne 7. julija 2003 o izvajanju Uredbe (ES) št. 450/2003 Evropskega parlamenta in Sveta o indeksu stroškov dela (2) določeno leto 2000. Za leto 2000 indeksi za dele L, M, N in O NACE Rev. 1 morda niso na voljo, zato je treba določiti druge referenčne indekse.
(7)
Uredbo (ES) št. 1216/2003 je zato treba ustrezno spremeniti.
(8)
Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Uredba (ES) št. 1216/2003 se spremeni:
1.
Člen 4 se nadomesti z naslednjim besedilom:
„Člen 4
Področje zajemanja delov L, M, N in O NACE Rev. 1
1. Za države članice, razen držav iz odstavka 2, se podatki v zvezi z indeksom stroškov plač za dele L, M, N in O NACE Rev. 1 pripravijo in pošljejo za prvo četrtletje leta 2007 in nato za vsako četrtletje.
2. Podatki se pripravijo in pošljejo za prvo četrtletje leta 2009 in nato za vsako četrtletje v primeru naslednjih držav članic: Belgija, Danska, Grčija, Španija, Francija, Irska, Italija, Ciper, Luksemburg, Malta, Avstrija, Poljska in Švedska.
3. Z izjemo odstavkov 1 in 2 se serije iz člena 1(2)(c), prilagojene glede na sezono in število delovnih dni, pripravijo in pošljejo takoj, ko so na voljo serije, ki zajemajo podatke za štiri leta.“
2.
Priloga III se črta.
3.
Točka 6 Priloge IV se nadomesti z naslednjim:
„6.
Prvo indeksno referenčno leto je leto 2000, za katero je letni indeks stroškov dela 100. Če za leto 2000 indeksi za dele L, M, N in O NACE niso na voljo, se prvi indeksi, ki so na voljo, določijo na ravni blizu letnega povprečja delov C do K NACE.“
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. marca 2007

Labels: 12
4
9
19